Junge Union

Die **Jungi Unioon vo Dütschland** (**JU**) isch d Juugendveräinigung vo dr CDU und dr CSU. Si het öbbe 100'000&nbsp;Mitgliider und isch noch dr *IG Metall Jugend* dr zwäitgrössti politischi Juugedverband z Dütschland und in Öiroopa.

## Iir inhaltligs Brofiil
### Grundsetz
D JU söll as Vorfäldorganisazioon vo ihre Mueterbardeije dere iiri politische Ziil under de Juugendlige verbräite und d Inträsse vo dr junge Generazioon innerhalb vo de Barteistruktuure verdräte. Si definiert sich in iirem Grundsatzbrogramm as liberaali und konserwatiivi und fortschrittligi Organisazioon. Si berüeft sich drbii uf s christlige Menschebild. D JU bekennt sich zur Demokratii und zur soziaale Marktwirtschaft. Si setzt sich usserdäm für die äiropääischi Äinigung ii und für e dransatlantischi Partnerschaft im Raame vo dr NATO, wo mä sich cha druf verloo. Innerhalb vo dr Unioon stoot die Jungi Unioon für e konsekwänte Reformkurs. Das wird bsundrigs dütlig bi de Fordrige vo dr Noochwuggsorganisazioon im Beriich vo de soziaale Sicherigssüsteem.

### Politischi Standpünkt
Die Junge Unioon setzt sich für mee Generazioonegrächtigkäit ii. D Bangsioon- und d Pfläägversicherig sölle dur d Umstellig uf e Kapitaaldeckigsverfaare demografiefest gmacht wärde. Mit Ändrige im Tariif- und Aarbetsrächt will d JU mee Aarbets- und Usbildigsblätz für Jugendligi schaffe. Si befürwortet Stuudiegebüüre, und e Rächt uf brivaati Kopie für d Inhaaber vo Originaal, wo cha duuregsetzt wärde. Si setzt sich für d Iirichdig vom ene Zentrum gege Verdriibige in Berliin ii und für d Legalisierig vo Sportwette. Dr Mindestloon wird abgleent, wil er söll Aarbetsblätz abbaue. D JU isch gege e jüngers Waalalter und understützt d PKW-Maut, wo vom Peter Ramsauer vorgschlaage worde isch. Energiipolitisch het die Junge Unioon s Ersetze vo dr Kärnenergii dur ernöijerbaari Energiie no vor der Mueterbardei CDU beschlosse.

### Ussepolitik
Ussepolitisch bekennt sich d JU zur dütsch-amerikaanische Fründschaft und Partnerschaft. Si het dr Kurs vo de USA im Vorfäld vom Irak-Chrieg 2003 understützt. Dr Vorsitzend Philipp Mißfelder het 2013 dr Gerhard Schröder globt für si Haltig gegen e Chrieg, wil er si äigeni Mäinig gänderet häig. D JU leent e Vollmitgliidschaft vo dr Türkei in dr Öiropääische Unioon ab und befürwortet stattdesse s Konzept von ere brivilegierte Partnerschaft. Usserdäm setzt si sich für die belarussischi Opposizioon ii. Im Bürgerchrieg z Süürie het sich die Jungi Unioon uf d Site vo dr Opposizioon gstellt, het aber d Gwalt gege Christe dur Islamiste kritisiert.

## Liddratuur
* Philipp Mißfelder (Uusegääber): „60 Jahre Junge Union Deutschlands“, Berlin 2007 ISBN 978-3-923632-06-0
* Christoph Böhr (Uusegääber): *Jugend bewegt Politik. Die Junge Union Deutschlands 1947 bis 1987*, Sinus-Verlag, Krefeld 1988 (Schriftenreihe Mitverantwortung, Band 5) ISBN 3-88289-305-2 [Uusegääber in Zsämmenaarbet mit dr Jungen Unioon vo Dütschland]
* Claus-Peter Grotz: *Die Junge Union. Struktur – Funktion – Entwicklung der Jugendorganisation von CDU und CSU seit 1969*, Engel, Kehl am Rhein/Straßburg 1983 ISBN 3-88357-031-1.
* Wolfgang Hackel: *Die Auswahl des politischen Nachwuchses in der Bundesrepublik Deutschland. Die Junge Union als Sprungbrett für politische Karrieren in der CDU*, Verlag Bonn Aktuell, Stuttgart 1978 (Studien zur Politik, Band 2) ISBN 3-87959-098-2.
* Brigitte Kaff (Uusegääber): *Junge Union 1945–1950. Jugendpolitik in der sowjetisch besetzten Zone*, Herder, Freiburg/Basel/Wien 2003 ISBN 3-451-20442-8.
* Wolfgang R. Krabbe: *Parteijugend in Deutschland. Junge Union, Jungsozialisten und Jungdemokraten 1945–1980*, Westdeutscher Verlag, Wiesbaade 2002 ISBN 3-531-13842-1.
* Mike Schmeitzner/ Wolfgang Marcus: *Im Schatten der FDJ. Die „Junge Union“ in Sachsen 1945–1950*, Vandenhoeck & Ruprecht, Göttinge 2004, ISBN 3-89971-201-3.

## Weblingg

* www.junge-union.de – Offizielli Website

## Kwelle
Dr Ardikel «Junge Union» uf dr dütsche Wikipedia

## Fuessnoote